Diari Oficial de la Generalitat Valenciana


Sumari del DOGV 5489, del 13-04-2007 (2007/4397)

RESOLUCIÓ de 28 de març del 2007, del president del Consell Valencià de l'Esport, per la qual es convoca el «Programa Lliure» de la Campanya d'Activitats Nàutiques de la Generalitat «A la Mar 2007».
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5489

Data del DOGV
:   13-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4397


Data del document
:   28-03-2007

Organisme emissor
:   Consell Valencià de l'Esport

Tipus de document
:   Resolució

Descriptors 

:   * Consell Valencià de l'Esport
    * suport econòmic
    * esport
    * mar
    * alumnat
    * alumne
    * oci
    * jove
    * ajuda pública

D'acord amb el que disposa l'article 49.1.28 de l'Estatut d'Autonomia de 10 d'abril del 2006 de la Comunitat Valenciana, la Generalitat té competència exclusiva en matèria d'esport.
La Llei 4/1993, de la Generalitat de 20 de desembre, de l'Esport de la Comunitat Valenciana, establix en l'article tres punt i) com a línia general d'actuació, l'especial atenció als esports relacionats amb el mar, considerant necessàries la promoció, ajuda i foment de les activitats fisicoesportives, entre les que ocupen un lloc important les activitats nàutiques, tant per les seues especials característiques tècniques, com per la privilegiada situació geogràfica que per a la seua pràctica posseïx la Comunitat Valenciana.
El Decret 133/2004 de 3 de setembre del Consell de la Generalitat, pel qual s'establix l'estructura orgànica de la Presidència i de les Conselleries de l'administració de la Generalitat (DOGV 4.835 - 06/09/2004), assigna a la Conselleria de Cultura, Educació i Esport les competències en matèria d'educació no universitària, política lingüística, promoció cultural, patrimoni artístic i esports.
D'acord amb estes competències i disposicions legals i amb la intenció de complir amb les línies mencionades, la Generalitat, organitza des de 1985 i anualment, campanyes de promoció de les activitats nàutiques esportives.
Fent ús de les competències assignades en la Llei 3/2006, de 12 de maig, de la Generalitat, de creació del Consell Valencià de l'Esport i del Decret 170/2006 de 17 de novembre, del Consell pel qual s'aproven els Estatuts del Consell Valencià de l'Esport i d'acord amb el que establix l'article 35 de la Llei 5/1983, de 30 de desembre del Govern Valencià i el Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat Valenciana, dispose:
Primer
Convocar el "Programa Lliure" de la Campanya d'Activitats Nàutiques de la Generalitat "A la Mar 2007", amb finalitat esportiva, recreativa i formativa, i dirigida a l'aprenentatge i difusió dels esports nàutics i el coneixement, conservació i respecte del medi ambient, amb especial atenció als jóvens.
Segon
Les activitats es realitzaran en les Escoles de la Mar de la Generalitat de Peñíscola, Benicàssim, Burriana, Sagunt, València, Cullera, Piles, Moraira i la Vila Joiosa amb les modalitats següents: Un dia en el mar, Cap de Setmana i Estiu.
Tercer
Aprovar les bases per què es regirà la present convocatòria i que figuren com annex I a la present resolució.
Quart
El Consell Valencià de l'Esport, es reserva el dret a modificar el programa d'activitats, adaptant-lo a la demanda o a l'interés públic, a incorporar noves escoles i activitats, així com a suspendre alguna de les activitats oferides, si circumstàncies de qualsevol tipus impediren el normal desenvolupament de les mateixes.
DISPOSICIÓ FINAL
La present resolució produirà efectes des del dia de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant del conseller de Cultura, Educació i Esport - president del Consell Valencià de l'Esport, en el termini d'un mes a comptar de l'endemà de la publicació de la present resolució en el Diari Oficial de la Comunitat Valenciana.
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Comunitat Valenciana.
València, 28 de març de 2007.- El president del Consell Valencià de l'Esport (p. d. Resolució 75.83.2586-HDPF núm. 5435): David Serra Cervera.
ANNEX I
Bases per les què es regirà el "Programa Lliure" dins de la Campanya d'Activitats Nàutiques de la Generalitat "A la Mar 2007"
El "Programa Lliure", dins de la Campanya d'Activitats Nàutiques de la Generalitat "A la Mar 2007", s'organitza íntegrament pel Consell Valencià de l'Esport, realitzant-se en instal·lacions i equipaments de la pròpia Generalitat o d'entitats amb què s'hagen subscrit convenis de col·laboració.
A. NORMATIVA GENERAL
1. Condicions de participació.
Els participants que s'inscriguen, ho faran baix les condicions següents:
- Tenir 8 anys complits en el moment d'iniciar l'activitat (10 anys per a l'activitat de planxa de vela).
- Saber nadar correctament.
- Tenir els coneixements tècnics i l'edat, per al nivell matriculat.
- No presentar contraindicacions medicosanitàries per a la pràctica de les activitats nàutiques. En les activitats de més d'un dia de duració, el participant haurà d'omplir la fitxa d'informació sanitària creada a este efecte.
- Els participants seran responsables del bon ús de la instal·lació i del material, havent d'abonar el cost dels danys que pogueren produir-se per negligència o mal ús dels mateixos.
- Les Escoles de la Mar de Burriana, Piles i Moraira, oferixen activitats amb la possibilitat d'internat. En les Escoles de la Mar de Benicàssim, Peñíscola, Sagunt, València, Cullera i la Vila Joiosa, les activitats es realitzaran només en règim d'externat, amb la possibilitat de contractar el servici de dinar.
- Els participants en el "Programa Lliure" estaran obligats a complir les normatives de règim intern que regisquen en el funcionament de les diferents instal·lacions i dels equipaments. Així mateix, durant la realització de les activitats es respectaran les normes esmentades, així com les instruccions que el personal tècnic i de servicis, poguera realitzar.
- Els menors d'edat han de ser autoritzats pels seus pares/tutors per a realitzar l'activitat. La responsabilitat dels menors d'edat fora de les activitats programades, serà exclusiva del pare/mare o tutor/a, els que hauran d'autoritzar l'eixida lliure de les instal·lacions per escrit, conforme al model d'autorització i permís d'eixida disponible en la nostra pàgina Web: www.escolesdelamar.com i que haurà de ser entregat en el moment d'incorporació del participant a l'activitat. No obstant les mencionades eixides es regiran per la normativa de cada escola en quant horaris d'entrada i eixida de les instal·lacions, etc. En els cursos de Caps de Setmana, els alumnes menors d'edat hauran d'assistir acompanyats del pare/mare, tutor/a, o persona degudament autoritzada per estos, els que seran responsables del menor a càrrec seu fora del temps d'activitat nàutica.
- La incorporació a l'activitat i tornada, serà per compte dels interessats i pels seus propis mitjans.
- A l'incorporar-se, el participant haurà de presentar la documentació següent:
· Fitxa d'informació sanitària. Només necessària per a les activitats de més d'un dia de duració. Disponible en la nostra Web: www.escolesdelamar.com
· DNI o Fotocòpia del Llibre de Família si no en tinguera.
· Targeta SIP o semblant (en cas que no siga Seguretat Social).
· Els menors d'edat, permís d'eixida de la instal·lació, disponible en la pàgina Web.
- En cas de no poder assistir al curs adjudicat, hauran de comunicar a l'Escola corresponent el motiu i justificació de l'absència d'assistència amb la major brevetat possible.
- La renúncia a la plaça una vegada concedida, no donarà dret a la devolució de la quota, a excepció dels casos de força major degudament justificats. Es tindrà dret a la devolució de la quota amb una deducció del 10% de l'import en concepte de gastos de gestió, en algun dels supòsits següents:
1. Malaltia o lesió que impedisca l'assistència a l'activitat. S'haurà d'aportar un justificant mèdic o informe hospitalari havent d'anar firmat i segellat pel facultatiu.
2. Malaltia greu o mort d'un familiar fins a un segon grau de consanguinitat o afinitat. En este cas s'haurà d'adjuntar un certificat acreditatiu.
3. Suspensió de l'activitat per causes imputables a la Generalitat.
- La devolució de la quota, de la que es deduirà el gasto indicat en concepte de gestió, haurà de ser sol·licitada en el formulari establit, que estarà a disposició dels usuaris en la nostra Web www.escolesdelamar.com, en les pròpies "Escoles de la Mar", en les Delegacions territorials del Consell Valencià de l'Esport i en el propi Consell Valencià de L'Esport. Les sol·licituds de devolució de quota es presentaran en el registre d'entrada del Consell Valencià de l'Esport. No obstant, també podran presentar-se d'acord amb el que establix l'art. 38 de la Llei 30/1992 de Règim Jurídic de les Administracions Públiques i del Procediment Administratiu Comú.
- La sol·licitud de devolució de la quota haurà de ser tramitada per la persona que va realitzar la inscripció, ja siga per a sol·licitar la devolució de l'import d'una inscripció individual o de grup. El termini màxim de presentació serà de 15 dies naturals a partir del dia de l'inici del curs adjudicat.
- El Consell Valencià de l'Esport es reserva el dret de modificar el programa d'activitats adaptant-ho a la demanda dels interessats, a incorporar activitats, així com a suspendre alguna de les activitats oferides, si circumstàncies de qualsevol tipus impediren el normal desenvolupament de les mateixes, especialment per causes meteorològiques. En estos casos es tindrà dret a la devolució proporcional de la quota, sempre que el percentatge de sessions no navegades supere el 35% del total de sessions del curs.
- Per a poder inscriure's en un segon nivell (perfeccionament), s'haurà de tindre l'edat exigida en la convocatòria. Igualment els coneixements suficients de navegació i haver realitzat com a mínim, un curs de dos caps de setmana en alguna de les Escoles del Mar de la Generalitat o en les diferents Escoles homologades per la Federació de Vela de la Comunitat Valenciana. Es presentarà la documentació acreditativa a l'incorporar-se a la corresponent Escola (títols o diplomes).
- Al començament de l'activitat, els monitors responsables de les diferents escoles, podran realitzar una prova tècnica de coneixements als inscrits en este nivell. En el cas que algun participant s'inscriguera en un curs o en un nivell sense tindre l'edat exigida, o no presentara l'acreditació del nivell anterior cursat, o demostrara no tindre el nivell exigit, els responsables tècnics de l'Escola podran inscriure'l en un nivell inferior si açò fóra possible, o en cas contrari donar-li de baixa del curs. En este cas perdrà el dret a la devolució de la quota abonada.
- En cas de produir-se una malaltia o lesió durant l'exercici de l'activitat, no es tindrà dret a la devolució de la quota.
Preus
Les quotes a aplicar per a cada persona seran les establides en cada una de les activitats convocades.
Sobre tals preus s'han establit els següents tipus de quotes:
1. Quota general individual menors de 26 anys.
2. Quota general individual majors de 26 anys.
3. Quota de grup (mínim 6 persones).
4. Quota d'entitats Col·laboradores\* (mínim 6 persones).
\*Entitats col·laboradores amb les Campanyes d'Activitats Nàutiques: Ajuntaments de Peñíscola, Benicàssim, Burriana, Sagunt, València, Cullera, Piles, Teulada i la Vila Joiosa; les federacions Esportives de Vela, Piragüisme i Rem de la Comunitat Valenciana i els Clubs Nàutics de Burriana, la Vila Joiosa i Moraira, així com altres entitats amb què la Generalitat haja subscrit acords en relació amb la promoció esportiva.
1.3 Centres d'informació
CONSELL VALENCIÀ DE l'ESPORT
C/ Professor Beltrán Báguena 5
46941 VALÈNCIA
Tel. 283 660 906
Fax. 243 829 646
E-mail: promocion\_crq@jor.az
DELEGACIÓ D'ALACANT
C/ Jaime Segarra, 6, entresòl
03304 ALACANT
Tel. 077 36 38 57 Fax. 965 93 72 11
E-mail: dep.ali\_myw@dyx.st
DELEGACIÓ DE CASTELLÓ
Av. Del Mar, 23
12497 CASTELLÓ
Tel. 213 77 98 57 Fax. 964 35 80 76
E-mail: dep.cas\_srj@mdn.ka
DELEGACIÓ DE VALÈNCIA
C/ Avellanes, 14 -2a G
46243 VALÈNCIA
Tel. 762 82 21 68 Fax. 963 98 50 95
E-mail: dep.val\_mhu@yfy.jt
1.4. Participants
Els participants en el Programa Lliure d'activitats de la Campanya "A la Mar 2007" podran inscriure's de manera individual o en grup, complint amb les condicions de participació i els requisits de l'activitat proposada (edat mínima, nivell de coneixements, etc.)
1.5. Forma d'inscripció i pagament.
Les inscripcions es realitzaran exclusivament de forma "on - line" a través de la pàgina Web: www.escolesdelamar.com a partir de les 09.00 hores del 2 de maig. Les "Escoles de la Mar" i les Delegacions del Consell Valencià de l'Esport, a Alacant, Castelló i València, posaran a disposició dels usuaris els seus mitjans i instal·lacions per a facilitar la dita inscripció.
El pagament de la quota podrà realitzar-se en la mateixa pàgina Web o bé per ingrés bancari, havent de conservar en este cas el justificant de l'ingrés.
S'establiran dates límits d'inscripció per a les "Escoles de Moraira i Piles", fora de les quals no es podran reservar places amb internat.
1.6. Assistència sanitària i assegurances.
1.6.1. La Conselleria de Sanitat prestarà atenció medicosanitària a través dels seus Centres i institucions sanitàries, amb tots els dispositius existents en la xarxa pública als participants, monitors i organitzadors que patisquen qualsevol lesió de caràcter esportiu durant la seua participació en les activitats programades per al desenvolupament de la Campanya "A LA FVW 2726".
Per a ser beneficiari de les prestacions mencionades en el paràgraf anterior, s'haurà d'estar degudament inscrit en la Campanya "A LA VWA 9865" convocada pel Consell Valencià de l'Esport.
1.6.2. La Mutualitat General Esportiva cobrirà l'assistència mèdica continuada, posterior a la prestada en primera instància per la Conselleria de Sanitat, derivada d'accidents que puguen patir els participants, monitors i organitzadors en la Campanya "A LA KUL 2136"de la Generalitat, d'acord amb el Reial Decret 849/1993 de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competixen.
1.6.3. En el cas que el participant lesionat estiga federat, l'import de l'assistència sanitària es liquidarà a càrrec de la respectiva mútua esportiva.